Þorgeir Tryggvason , Toggi , mun sinna bókaumfjöllun fyrir Kjarnann fram að jólum en margar bækur eru að koma út þessa dagana . Jólabókaflóðið nær svo hámarki í desember . Auglýsing Einn stærsti styrkur Arnaldar Indriðasonar hefur mér sýnst vera fundvísi hans á sögusvið og snertifleti samfélagsins og Íslandssögunnar við bjástur lögreglukvartettsins Erlendar , Elínborgar , Sigurðar Óla og Marion . Á þessum flötum verður oft til orka sem drífur vagninn þegar glæpamálin sjálf og spennan í kringum þau eru í daufara lagi , eins og færst hefur heldur í aukanna eftir því sem liðið hefur á sagnabálkinn . Sem engan skyldi undra . Íslensk erfðagreining . Einvígi aldarinnar . Kaldastríðsnjósnir . Hernámið og bygging Þjóðleikhússins . Lífskjör útigangsmanna í Reykjavík . Allt hefur þetta dýpkað og breikkað bækur Arnaldar . Og nú er það herstöðin á Miðnesheiði og kjarnorkuógnin . Braggalífið . Já og uppruni Bláa lónsins . Sviðið er Reykjavík og Reykjanesskagi 1979 . Erlendur er kominn í rannsóknarlögregluna og fæst undir handleiðslu Marion Briem við morð á flugvirkjanum Kristvini sem psoriasissjúklingur finnur í lóninu við Svartsengi . Jafnframt er hann að grafast fyrir um orsakir mannshvarfs frá eftirstríðsárunum sem tengist , eða ekki , hinu sögufræga / illræmda braggahverfi sem bókin dregur nafn sitt af . Þetta er að mestu aldeilis dæmigerður Erlendar - og Arnaldarkrimmi . Hinn grámyglulegi og félagsfælni spæjari með næma eyrað er eins og hann á að sér . Atburðarásin rótföst í raunveruleikanum þó tengsl hennar og rannsóknarinnar við kjarnorkubröltið gefi henni smá lyftingu . Ég held samt að lesendur þurfi að vera einbeittir aðdáendur til að njóta Kamp Knox að verulegu ráði . Það eru þreytumerki í fléttusmíðinni , finnst mér . Lopateygjur í frásögninni . Þó það séu vitaskuld örlög framhaldssögusmiða að þurfa sífellt að endurtaka sig til að fullnægja þeim sem eru að koma nýir að sögunni þá er mannshvarfaþráhyggju Erlendar gerð full-ítarleg skil hér fyrir minn smekk . Og eru ekki skoðanaskiptin um herstöðvarmálið , sem eru þónokkur í bókinni , óþarflega innihaldsrýr ? Já og myndin af könunum dauf . AC / DC-plakatið á vegg eins rauðhálsins gladdi mig reyndar , þó strandhögg þeirra Ástrala í Vesturheimi hafi verið á byrjunarreit ‘ 79 . Hefði giskað á Lynyrd Skynyrd eða Creedance frekar . Skrítið smáatriði sem kætir mann frekar en pirrar . Stíllinn er að vanda áreynslu - og stælalaus , en ég hef nú séð höfunda skammaða fyrir bókmálslegt málsnið á samtölum fyrir minni sakir en Arnaldur lætur eftir sér hér . Og hvað er þetta með kynið á Marion Briem ? Reyndar skilst mér að í einhverri fyrstu bókanna þar sem Marion kemur við sögu missi Arnaldur út úr sér kyngreinandi beygingu eða persónufornafn , en það er til marks um hvað mér er mikið sama að ég nenni ekki fyrir mitt litla líf að leita það uppi . Kamp Knox er ágætis innlegg í framhaldssöguna um Erlend . Bætir engu við og er ein og sér heldur rislágur krimmi . Ekki byrja á þessari ef þið eruð ókunnug Arnaldi . En , kæru aðdáendur , þetta er alveg eftir uppskriftinni . Örugglega nóg til frammi . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .